b'\n_START_ARTICLE_\nSilvi V\xc3\xa4ljal\n_START_PARAGRAPH_\nSilvi V\xc3\xa4ljal (30. jaanuar 1928 \xe2\x80\x93 3. aprill 2014) oli eesti raamatuillustraator ja graafik._NEWLINE_Silvi V\xc3\xa4ljal illustreeris ja kujundas lisaks kooli\xc3\xb5pikutele (n\xc3\xa4iteks 2004 mulgi keele lugemik "Mulgi keelen ja meelen") eesti lastekirjanduse klassikuid nagu Heljo M\xc3\xa4nd, Silvia Rannamaa, J\xc3\xbcri Parij\xc3\xb5gi, Elar Kuus, Venda S\xc3\xb5elsepp, Marta Sillaots, Iko Maran, Aino ja Leida Tigane; Ellen Niit, Heino V\xc3\xa4li, Olivia Saar. Sel sajandil on kogunud kuulsust Silvi V\xc3\xa4ljali illustratsioonidega Jaak K\xc3\xb5dari "Kriimureinulised lood", t\xc3\xb5elised Mulgimaa muinasjutud, mis j\xc3\xb5udsid eesti lasteni aastal 2006.\n_START_SECTION_\n"Jussikese seitse s\xc3\xb5pra"\n_START_PARAGRAPH_\nTema raamatu "Jussikese seitse s\xc3\xb5pra" tekst ja illustratsioonid p\xc3\xa4rinevad aastast 1966. Jussikese raamat on ilmunud \xc3\xbcha uutes tr\xc3\xbckkides kuni t\xc3\xa4nap\xc3\xa4evani. Raamat on t\xc3\xb5lgitud rohkem kui tosinasse keelde. Jussikese raamat s\xc3\xbcndis V\xc3\xa4ljali s\xc3\xb5nul juhuse tahtel. Nimelt tekkis noorel kunstnikul v\xc3\xb5imalus minna kaheks kuuks Moskva l\xc3\xa4histele kunstnike laagrisse, kuid vajalik oli k\xc3\xa4sikirja olemasolu, mida illustreerida. \xc3\x9chtegi sellist V\xc3\xa4ljalil aga k\xc3\xa4ep\xc3\xa4rast polnud ning nii tuligi tekst ise valmis kirjutada. Hiljem s\xc3\xbcndisid sinna juurde ka pildid Jussikesest ja seitsmest n\xc3\xa4dalap\xc3\xa4evast. Jussikese raamatu p\xc3\xb5hjal on Heino Pars loonud samanimelise nukufilmi ning lugu on inspireerinud ka lavastust, mis on etendunud Nukuteatri laval.\n_START_SECTION_\nIsiklikku\n_START_PARAGRAPH_\nSilvi V\xc3\xa4ljal oli Vabaduspartei \xe2\x80\x93 P\xc3\xb5llumeeste Kogu liige. _NEWLINE_Tema abikaasa oli fotograaf Enno-Kustav V\xc3\xa4ljal (14. veebruar 1928 \xe2\x80\x93 16. november 2011). Neil oli poeg Veiko V\xc3\xa4ljal.'